钦定古今图书集成/方舆汇编/职方典/第1261卷 > 《黄仙师瞿童记》符载
## 钦定古今图书集成/方舆汇编/职方典/第1261卷 > 《黄仙师瞿童记》符载

朗川桃源桃花观，南岳黄洞源居焉。有弟子姓瞿，字
柏庭，年十四，太和未散，嗜欲不入，傲然怀厌世之心。
大历四年庚寅岁，自辰谿来，稽首宇下，愿荫道域，厕
役隶之末位。仙师以慈物轸虑，遂许之。虽处童孺，给
侍甚谨，在丑不弄，率性恭默。每旦暮，仙师修朝拜之
礼，摄斋庄之色，焚香捶磬，叩头擎跽，如临君父。如是
者积二三岁不衰矣。或往往独行，入谿洞中，根究深
处，信宿方返。仙师让之，辄云：“偶造佳地，遭遇神圣，睹
云气、草木、屋宇、饮食，使人澹然忘情，不乐故处。”因求
偕往。仙师曰：“灵仙之府，必在左右。”然尚幼小，谓所至
之地，不即尔也。无何，有丹砂之役，领至襄阳市阛阓
之下，齐人浩扰，则瞑目不视，神气醉泥，返至逆旅，通
宵而后醒。问其故，捧手对曰：“太朴散坏者久矣。今之
人圆冠方履，以诈相尚，以利相市，余所不堪。”方大骇
其说，不敢以常仆仆之。其后数以前事诣仙师，亦有
意将逝，属暑雨坏道，不得果去。八年癸丑夏五月甲
辰晦，正衣服拜稽于户外，自言灵期逼近，难可留止，
请自是往，至日月合于鹑首，复近于兹地焉。仙师少加抚爱，未即听遣。室有同学道士朱灵辨者，恐童子
精神慑懦，为邪妖所攻，将欲载丹笔符御之。童不怿，
且多傲词云：“他辰相见，岁在降娄矣。”庭际有大栗树，
远人不过数仞，遂背行冉冉，从树旁灭没化去，有声
隆然，如风飘雷震。辨怪愕失次，驰告邻落，共四围索
之，千岩沉沉，漠然无声。洞西行一二里，有巨蛇威猛
甚盛，自道中拖腹横据，势不得近。次至东隅，见右足
八指罗印于地上，折弱篠八枝，纵横插植，若志冥验
之数，馀不复睹。先是未潜景之日，割芝圃间，获珉石，
圆大如五铢钱，朗莹可爱，跪而授师曰：“此秦客所弃
棋子也，幸加秘护。”后有符契，仙师灵辨，状“之不昧，惜
向时无断，俛然发箧，复睹故物，其惭愧慕望者，可胜
言哉！”后经时白昼假寝，幻罔而至，备申抠衣之敬，诊
其容态，但以承事尊上为疲耳，至于日者之约无替
焉。仙师以建中元年自武陵卜居于庐山紫霄峰下，
古坛石室，高驾颢气。载弱岁慕道，数获践履其域，话
精微之际，得闻此事，太息良久，自感悟曰：“神远人乎
哉？道远人乎哉？夫瞿氏之子，受天之气，生人之世，百
骸六脏，非有乎卓然异色也。以一诚之志，唯岩洞是
慕。彼秦人之宅，尚得而往，况仙师遁栖空山，垂二十
年，根之以浑元，守之以太和，遗肢体，冥耳目，息归于
踵，神舍于素，窈窈冥冥，中含至精，方将入天地之门，
游化初之源，磅礡万物，不见其朕，岂鸾鹤之驭而满
其道欤？门人先往，而师资尚淹留尘世。天其意者以
时人溺于膻腥，汨乱正气，多札瘥夭昏之患。使布阴
德，大拯生命，符三千之数耶？弟子风波之民，不能自
拔泥淖，继芳金籍，徒以区区文字，纪其糟粕，不亦悲
夫！然庶示于好事者，其为起予之地耳。”贞元元年八
月二十日。《符载记》。